**Analyserende artikel om fremstillingen af flugt og ’dem og os’ i nyere litteratur**

Skriv en analyserende artikel, hvor du undersøger, hvordan flugt og forholdet mellem ’dem og os’ skildres i nyere litteratur.

I din undersøgelse skal du tage afsæt i digtsamling/langdigtet, *Bag bakkerne, kysten* af Peter-Clemnet Woetman (2017) og perspektivere til noget selvvalgt materiale med lignende tematik.

* At undersøge, hvordan langdigtet, *Bag bakkerne, kysten* fremstiller flugt og forholdet mellem ’dem og os’, og med hvilket formål.
* At perspektivere fremstillingen *fokuseret* til selvvalgt materiale med samme tematik.
* Omfang af din artikel: omkring 3 normalsider af 2400 enheder (antal anslag inkl. mellemrum).

**Sådan bygger du din opgave op!**

**Overskrift:** *Analyserende artikel om fremstillingen af flugt og forholdet mellem ’dem og os’*

**Indledning** (ca. 1/5 side eller mindre):

* Interessant, appetitvækker, fokus på det danskfaglige. Tragtform, som leder frem til opgavens fokus – hvordan nyere litteratur kan beskæftige sig med *flugt* og forholdet mellem ’dem og os’.

**En overordnet præsentation af digtet/digtsamlingen** (1/2 side):

* En formel præsentation af digtsamlingen/digtet samt en genrebestemmelse (*kan rykkes til næste afsnit*) skal indgå i dette afsnit, herunder et overordnet resume af det centrale i digtets indre handling (*kan også rykkes til næste afsnit*).
* Et bud på, hvad det samlede udsagn/budskab/formål er med digtet/digtsamlingen. Det sidstnævnte er vigtigt, for det hjælper dig til at besvare opgavens fokus (hvordan flugt og forholdet mellem ’dem og os’ fremstilles). Kom også overordnet ind på digtets centrale sproglige og stilistiske virkemidler.

**Opgavens hvordan? Selve analysen af teksterne** (ca. 2 sider)

* Det er i denne del af opgaven, du skal besvare spørgsmålet omkring, hvordan digtet fremstiller flugt og forholdet mellem ’dem og os’ og med hvilke(t) formål og uddybe det. Hvis du ikke har været omkring en genrebestemmelse og et resume, skal du have det med i denne del til at starte med (altså før selve analysen). Her gentager du din overordnede påstand/ fortolkningshypotese om digtets samlede udsagn, som du så underbygger med eksempler (KUD). Tag udgangspunkt i jeres pointer fra arbejdet med digtet i timerne og strukturér dine pointer. Du skal bruge så mange danskfaglige begreber som muligt. Se i *Håndbog til dansk*, hvor du blandt kan læse om sproglige og stilistiske virkemidler. Du kan også bruge begrebet, ’semantiske felter’.

Husk at bruge emnesætning, når du bygger din analyse op.

Emnesætning betyder, at den første sætning i et afsnit skal rumme din pointe med afsnittet, og i det efterfølgende afsnit har du belæg for din pointe fra materialet, f.eks. i form af citater og/eller henvisninger. Du kan blandt andet komme ind på følgende:

* + Digtets komposition
	+ Fremstillingen af det fysiske miljø, det sociale og det psykiske
	+ Fremstillingen af personerne: danskerne overfor flygtningene, de konkrete flygtninge, døde personer etc., brugen af ’min krop’.
	+ Det sproglige og stilistiske: hvordan understøtter brugen af forskellige sproglige figurer og billeder digtets overordnede udsagn? Kom f.eks. også ind på digtets sætningskonstruktioner og ordvalg.
	+ Digtets sematiske felter og overordnede tematikker.

**Perspektivering**: (1/2 side)

* Her perspektiverer du på en fokuseret måde til selvvalgt materiale, evt. fra undervisningen.

**Afrunding**: (1/4 side eller mindre):

* Her afrunder du din artikel på en interessant måde, evt. ved at henvise til din indledning. Husk, at det ikke er en konklusion/opsamling på dine pointer.

**Hvad skal du generelt huske:**

* Du skal huske citater og henvisninger. Når man citerer fra et digt, bruger man / mellem versene (linjer)
* Du må ikke bruge ’jeg’.
* Du skal luge ud i talesprog.
* Du har ingen underoverskrifter.
* Aflevere i word (IKKE pdf).
* Navn øverst i sidehoved.
* Sidetal.
* Brug danskfaglige begreber fra *Håndbog til dansk* (der knytter sig til analyse af lyrik)